РЕШЕНИЕ ЗА ИЗПЪЛНЕНИЕ НА КОМИСИЯТА
от 8 ноември 2013 година
за изменение на Решение 2006/944/ЕО, състоящо се във включване на количеството емисии, разпределено на Република Хърватия съгласно Протокола от Киото
(нотифицирано под номер C(2013) 7489)
(2013/644/ЕС)
ЕВРОПЕЙСКАТА КОМИСИЯ,
като взе предвид Акта за присъединяване на Република Хърватия, и по-специално член 50 от него,
като има предвид, че:
(1)
В Решение 2006/944/ЕО на Комисията (1) са определени количествата емисии на ЕС и неговите държави членки през базовата година по отношение на петте години от първия период на поети задължения по Протокола от Киото. Тези количества емисии, посочени в приложението към цитираното решение, са определени въз основа на прегледи на съответната информация, проведени съгласно член 8 от Протокола от Киото към Рамковата конвенция на Обединените нации по изменението на климата.
(2)
Прегледът на количеството емисии през базовата година на Хърватия е завършен на 26 август 2009 г. В доклада за този преглед е повдигнат въпрос по прилагането, отнасящ се за предписаното количество емисии за Хърватия. На 8 февруари 2012 г. Комитетът по изпълнение на задълженията по Протокола от Киото се произнесе, че въпросът по прилагането е разрешен, след което бяха определени окончателните стойности на количествата емисии на Хърватия.
(3)
След влизането на Република Хърватия в Европейския съюз на 1 юли 2013 г., в приложението към Решение 2006/944/ЕО следва да бъде включено също и количествотo емисии, разпределено на Хърватия по Протокола от Киото.
(4)
Решение 2006/944/ЕО следва да бъде съответно изменено,
ПРИЕ НАСТОЯЩОТО РЕШЕНИЕ:
Член 1
В приложението към Решение 2006/944/ЕО след вписването за Естония се вмъква следното:
„Хърватия
148 778 503“
Член 2
Адресати на настоящото решение са държавите членки.
Съставено в Брюксел на 8 ноември 2013 година.